Po upokojitvi je nastopil tudi v več oglasih, predvsem za športno znamko Nike. Izjemno priljubljena sta postala oglasa, v katerih je Cantona posodil svoj glas. V enem je brazilska nogometna reprezentanca igrala nogomet na letališču, v drugem pa sta brazilska in portugalska nogometna reprezentanca igrali ena proti drugi. V svetovni oglaševalski kampanji za Svetovno prvenstvo v nogometu 2002 je v oglasu Éric Cantona nastopil kot organizator »ilegalnih« nogometnih tekem. V oglasu, katerega sponzor je bil Nike, so poleg Cantonaja nastopili še takrat izjemno priljubljeni nogometaši kot so Thierry Henry, Hidetoshi Nakata, Francesco Totti, Ronaldo, Roberto Carlos ter Luís Figo. Pred tem je Nike v Veliki Britaniji vrtel še en oglas, v katerem je Cantona igral amaterski nogomet z nekaterimi znanimi angleškimi zvezdniki, kot so Ian Wright, Steve McManaman ter Robbie Fowler. V Nikejevi oglaševalski kampanji pred Svetovnim prvenstvom v nogometu 2006 se je Éric Cantona spet pojavil kot predstavnik organizacije "Joga Bonito", ki se zavzema za prepoved simuliranja in "igranja" v nogometu. Éric je nastopil tudi v irskem oglasu za EuroMillions.